Vicepreşedintele PSD Dâmboviţa Fănuţ Costea a afirmat la un post local de televiziune că liderul partidului, Liviu Dragnea, ar trebui să demisioneze de la conducerea Camerei Deputaţilor, transmite News.ro.

Foto: Fanut Costea

„Da! Liviu Dragnea ar trebui să-şi dea demisia de la conducerea Camerei Deputaţilor! În ceea ce priveşte funcţia de preşedinte al Partidului Social Democrat, problema ar trebui tranşată la Congresul partidului, de anul viitor, în forul statutar”, a spus Fănuţ Costea, la Columna TV, scrie ripostapenet.ro.

Liderul PSD Liviu Dragnea a fost pus sub urmărire penală de DNA sub acuzaţiile de constituire a unui grup infracţional organizat, folosire sau prezentare cu rea-credinţă de documente ori declaraţii false, inexacte sau incomplete şi abuz în serviciu cu obţinere de foloase pentru sine sau pentru altul, într-un dosar în care sunt urmărite penal alte opt persoane, între care reprezentanţi ai firmei Tel Drum. Potrivit procurorilor, Liviu Dragnea, în calitate de preşedinte al Consiliului Judeţean Teleorman, a iniţiat un grup infracţional organizat care acţionează şi în prezent şi din care au făcut şi fac parte funcţionari ai instituţiilor din administraţia publică şi persoane din mediul de afaceri.

L:iviu Dragnea a declarat luni că punerea sa sub acuzare de către DNA şi zvonul potrivit căruia mai multor lideri social-democraţi le vor fi deschise dosare penale în perioada următoare este un atac virulent, miza fiind preluarea PSD.

„Din păcate am auzit şi eu zvonul ăsta (că mai multor lideri PSD li se pregătesc dosare penale - n. red.) şi, cu toată seriozitatea, pentru mine şi pentru mulţi colegi de-ai mei, aproape pentru toţi, nu mai este un secret: este un atac violent, miza fiind preluarea PSD”, a susţinut Liviu Dragnea.